CELEX: 62015TN0402
Language: el
Date: 2015-07-22 00:00:00
Title: Υπόθεση T-402/15: Προσφυγή της 22ας Ιουλίου 2015 — Δημοκρατία της Πολωνίας κατά Ευρωπαϊκής Επιτροπής

21.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 311/57
            
         Προσφυγή της 22ας Ιουλίου 2015 — Δημοκρατία της Πολωνίας κατά Ευρωπαϊκής Επιτροπής
   (Υπόθεση T-402/15)
   (2015/C 311/62)
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Δημοκρατία της Πολωνίας (εκπρόσωπος: B. Majczyna)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής, της 11ης Μαΐου 2015 [κοινοποιηθείσα υπό τον αριθμό C(2015) 3228], με την οποία δεν εγκρίνεται η χρηματοδοτική συνεισφορά του Ευρωπαϊκού Ταμείου Περιφερειακής Ανάπτυξης στο μεγάλο έργο «Ευρωπαϊκό κοινό κέντρο εξυπηρέτησης — Έξυπνο σύστημα διαχείρισης εφοδιαστικής αλυσίδας» του επιχειρησιακού προγράμματος «Καινοτόμος Οικονομία» που αφορά διαρθρωτική ενίσχυση στο πλαίσιο του στόχου σύγκλισης στην Πολωνία·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει τέσσερις λόγους ακυρώσεως.
   
               1.
            
            
               Πρώτος λόγος: Παράβαση του άρθρου 41, παράγραφος 1, σε συνδυασμό με το άρθρο 56, παράγραφος 3, και το άρθρο 60, στοιχείο α', του κανονισμού (ΕΚ) 1083/2006 και παραβίαση της αρχής της καλόπιστης συνεργασίας, επειδή η αξιολόγηση του έργου έγινε κατά τρόπο ο οποίος δεν συνάδει με τα κριτήρια επιλογής που έχει καθορίσει η επιτροπή παρακολούθησης και τα οποία εντούτοις η Επιτροπή δεν αμφισβήτησε όταν καθορίστηκαν, καθώς και παράβαση του άρθρου 41, παράγραφος 2, του κανονισμού (ΕΚ) 1083/2006, επειδή η αξιολόγηση του έργου έγινε εντελώς εκπρόθεσμα.
            
         
               2.
            
            
               Δεύτερος λόγος: Εσφαλμένη ερμηνεία των προϋποθέσεων συγχρηματοδοτήσεως από το Ευρωπαϊκό Ταμείο Περιφερειακής Ανάπτυξης (ΕΤΠΑ), επειδή έγινε δεκτό ότι είναι δυνατή η συγχρηματοδότηση μόνο των επενδύσεων που θα επιτύγχαναν τη μεγαλύτερη δυνατή διάδοση (διάχυση) καινοτομιών, και εσφαλμένη αξιολόγηση του έργου, επειδή έγινε δεκτό ότι λόγω της ελλείψεως δυναμικού καινοτομίας το έργο δεν ενέπιπτε στο πλαίσιο του επιχειρησιακού προγράμματος «Καινοτόμος Οικονομία».
            
         
               3.
            
            
               Τρίτος λόγος: Εσφαλμένη ερμηνεία των προϋποθέσεων συγχρηματοδοτήσεως από το ΕΤΠΑ, επειδή έγινε δεκτό ότι είναι δυνατή η συγχρηματοδότηση μόνο των επενδύσεων που δημιουργούν θέσεις εργασίας για ειδικευμένους εργαζομένους, και εσφαλμένη αξιολόγηση του έργου, επειδή έγινε δεκτό ότι δεν δημιουργούνται τέτοιες θέσεις εργασίας.
            
         
               4.
            
            
               Τέταρτος λόγος: Εσφαλμένη αξιολόγηση του έργου, επειδή έγινε δεκτό ότι δεν εξασφαλίζεται η επίτευξη του σκοπού του επιχειρησιακού προγράμματος «Καινοτόμος Οικονομία», διότι δεν δημιουργούνται κίνητρα ούτε υπεραξία.